Anna Falkenberg (SP), 2023-05-15:
Tak for ordet, og tak for en god debat her i dag.
Der skal ikke være nogen som helst tvivl om, at jeg og Sambandsflokkurin er meget glade for de nordatlantiske prioriteringer i finansloven, så først skal der lyde stor tak til regeringen for den forhandlingsproces, der har været, og en tak for, at I i den grad prioriterer os nordatlantiske medlemmer.
Efter opfordring fra Sambandsflokkurin er der i dette finanslovsforslag bevilget penge til seks gode tiltag, som alle er med til at styrke sammenhængskraften i rigsfællesskabet.
Danmarks høje ambitioner på klimaområdet kommer hele rigsfællesskabet til gode.
Det ses i finanslovsforslaget, som vi behandler her i dag.
Der er nemlig lagt op til, at forskningsprojektet om klima og havforskning i Nordatlanten fortsætter.
Det er meget glædeligt.
Havstrømmene i Nordatlanten er pulsåren i vores klimasystem.
Intet havområde i verden har så høje temperaturer så tæt ved polerne som Nordatlanten.
Det er her, de varme og kolde havstrømme mødes.
Det er også her, vi bliver klogere på, hvordan havstrømmene påvirker klimaet, vores økosystem og fiskebestandene.
En styrket forskningsalliance i rigsfællesskabet giver os en enestående mulighed for at forbedre vores viden om en mulig svækkelse af havstrømmene, stigningen i havtemperaturerne, påvirkningen på marine- og økosystemer, ændringerne i fiskebestandene og tilføjelsen af menneskeskabt CO 2 i havet.
Også samarbejdet om forskning i udenrigs-, forsvars- og sikkerhedspolitik er noget, vi alle får gavn af, især i de tider, vi lever i.
Færøerne er i den grad kommet på det geopolitiske verdenskort de seneste år, og derfor er der også behov for, at der opbygges et videngrundlag på Færøerne om de udenrigs- og sikkerhedspolitiske dynamikker.
Derfor er det også glædeligt, at vi i dette finanslovsforslag afsætter midler til forskning i udenrigs-, forsvars- og sikkerhedspolitik rettet mod Nordatlanten.
I samarbejde med IA og fru Aaja Chemnitz har vi med finansloven sidste år afsat nogle midler til et projekt ved navn Sjómaq.
Formålet med projektet er overordnet at styrke båndene og øge det gensidige kendskab og danne nye fællesskaber mellem unge i rigsfællesskabet.
Konkret går projektet ud på, at ungegrupper kan gå sammen på tværs af mindst to af landene og søge om midler til forskellige aktiviteter.
F.eks. afholdt DUF i november 2022 et arrangement på Færøerne med deltagelse af omkring 30 unge fra Grønland, Færøerne og Danmark.
De tre andre tiltag, der prioriteres i dette finanslovsforslag efter opfordring fra Sambandsflokkurin er: Der afsættes midler til en indendørs skydebane for politiet på Færøerne, som er noget, politiet på Færøerne har efterspurgt i mange år.
Der etableres en ordning, hvorved der indføres plejevederlag til færinger og grønlændere bosat i Danmark til pasning af døende bosat på Færøerne eller i Grønland – en såkaldt plejeorlovsordning.
Det er en grænsehindring, som nu bliver fjernet.
Sidst, men ikke mindst, afsættes der 2 mio. kr. til en omkalfatring af den gamle slup »Johanna«.
Efter ophævelsen af den kongelige monopolhandel på Færøerne i 1856 blev muligheden for lokal handelsvirksomhed åbnet med slupperne, som var de første søgående skibe på Færøerne.
Siden 1870'erne er der blevet købt over hundrede slupper til Færøerne, hvoraf sluppen »Johanna« er et af to tilbageværende skibe.
»Johanna« ejes af foreningen Johanna TG 326, der drives på frivillig basis på baggrund af medlemsstøtte og støtte fra vores kommuner og de færøske museer.
Sluppen blev senest omkalfatret for 15 år siden, og derfor er en ny omkalfatring yderst nødvendig.
Jeg kunne godt tale om de her gode projekter i meget længere tid, men jeg skal ikke trække debatten længere ud, men blot udtrykke min glæde og taknemlighed over for regeringen og de partier, som indgår i denne finanslovsaftale.
Det er projekter og initiativer, som gavner hele rigsfællesskabet.
Så tak for en god debat her i dag.
Tak for ordet.